Vlčan, Samuel, minister pôdohospodárstva a rozvoja vidieka SR (2021-06-24):
Dobrý deň. Vážený pán predseda, vážený pán poslanec, odpoviem na otázku č. 9 a 10 v jednej odpovedi, ak dovolíte, lebo sú totožné. Predpokladám, že tá otázka bola položená v súvislosti s poslaneckým návrhom, ktorý počíta s presunom časti lesného pôdneho fondu vo vlastníctve Slovenskej republiky v III., IV. a V. ochrannom pásme zo zriaďovacej právomoci alebo z ministerstva pôdohospodárstva a rozvoja vidieka pod ministerstvo životného prostredia. Vnímam citlivo túto tému a som si vedomý, že musíme o tom v spoločnosti viac hovoriť. My sme mali aj diskusiu medzi dvomi rezortnými ministrami na túto tému a dohodli sme spoločný postup, ako prídeme k dobrému riešeniu vzniknutej situácie. A začnem trošku zoširšia. Všetci sme si vedomí toho, že čelíme klimatickej zmene a jedna z možností, ako ju minimálne zmierniť, je, že obnovíme alebo zvýšime napríklad vodozádržnú funkciu lesa. To vieme urobiť len tak, že v tom lese budeme hospodáriť citlivejšie a že väčšie časti rozlohy lesa budú bezzásahovými. A v tomto kontexte rozumiem aj tej iniciatíve, aby sa jednoducho národné parky dostali pod zriaďovaciu právomoc ministerstva životného prostredia. Je to model, ktorý funguje – a dobre funguje – aj v iných krajinách. A, samozrejme, ako som povedal, vnímam aj to, že ľudia, ktorí žijú v tých oblastiach a hlavne podnikajú s drevom, hlavne v oblasti ťažby dreva, sú týmto znepokojení, lebo počítajú s tým, že ak by sa približne – hovoríme o 18 % výmery lesov v štátnom vlastníctve – presunulo pod štátnu ochranu prírody, tak oni budú postupne obmedzovať tú ťažbu dreva. Preto som rád, že máme aj dohodu s poslaneckým klubom, že poskytneme dostatočný časový priestor na to, aby sme zhodnotili dopady takéhoto, takejto zmeny, a preto druhé čítanie tohto zákona bude až v septembri a za ten čas budeme diskutovať nielen medzi odborníkmi rezortu pôdohospodárstva a životného prostredia, ale aj so všetkými dotknutými subjektami, záujmovými združeniami a predovšetkým lesospracujúcimi predstaviteľmi alebo ich priemyslu, aby sme našli skutočne dobré riešenie a našli odpoveď na ich obavy, ktoré súvisia s tým, že, prirodzene, bude Štátna ochrana prírody ťažbu obmedzovať. Tá nervozita v sektore je vysoká a ja som si toho vedomý, len treba povedať aj to, že prečo dneska sú viacerí spracovatelia, hlavne, hlavne ťažiari na tom tak zle, prečo majú taký investičný dlh, a ono to súvisí s históriou hlavne Lesov SR, kedy v 2004. sa urobil outsourcing a veľká časť techniky aj personálu z Lesov sa presunula do externého prostredia a predpokladalo sa, že to externé prostredie vygeneruje tú správnu trhovú cenu ťažby dreva, avšak, bohužiaľ, v minulosti nasledujúce vlády zabezpečili, že medzi Lesy SR a tých ťažiarov sa postavilo viacero sprostredkujúcich spoločností a tí sprostredkovatelia zobrali veľkú časť tej marže a tým pádom Lesy SR nedostali tú korektnú cenu a hlavne trpeli jednoducho tí na konci, tí ťažiari, a preto majú investičný dlh, nemajú dostatočne modernizovaný strojový park, a preto jednoducho sa pri nákladoch na kubík vyťaženého dreva nevedia dostať jednoducho na ceny, ktoré dosahujú v podobných cenách iní. Preto jednoducho budeme hľadať optimálne riešenie.